## Carlos Mazón assenyala que la Comunitat Valenciana “fa un pas més en la seua ambició” per ser referent europeu en investigació i indústria aeroespacial

*** Subratlla que la renovació per cinc anys del conveni amb l’Agència Espacial Europea reforça el compromís de la Comunitat Valenciana “amb el talent, l’excel·lència científica i la cooperació institucional”
* Destaca l’aposta per impulsar el sector amb iniciatives com la creació de la incubadora ESA-BIC en l’aeroport de Castelló i l’elaboració d’un pla estratègic per a la indústria aeroespacial, entre d’altres
* Ressalta “el prestigi i el lideratge científic” de la UPV i la UV per a situar València en el mapa europeu de l’espai i agraïx la confiança de l’Agència Espacial Europea “per consolidar una col·laboració tecnicocientífica modèlica”**

**València.**

El president de la Generalitat, Carlos Mazón, ha destacat que la Comunitat Valenciana “fa un pas més en la seua ambició per consolidar la seua posició com a referent europeu en investigació i desenrotllament industrial en el sector aeroespacial”.

Així s’ha pronunciat després de rubricar els convenis entre la Generalitat, la rectora de la Universitat de València (UV), Mavi Mestre, i el rector de la Universitat Politècnica de València (UPV), José Capilla, per a posar a la disposició del Consorci Espacial Valencià (VSC) els recursos materials i humans per a operar els dos laboratoris d’alta especialització que gestiona en col·laboració amb l’Agència Espacial Europea (ESA).

El cap del Consell ha assenyalat que, “amb este pacte de confiança entre ciència i institucions, renovem la visió compartida d’una terra que vol ser protagonista de l’espai europeu del coneixement”, al mateix temps que ha ressaltat que és un exemple d’“apostar pel saber, la innovació i l’atracció i la retenció del talent”.

El president ha remarcat “la reputació, el prestigi i el lideratge científic” de la UV i la UPV per a situar València “en el mapa europeu de l’espai i fer possible que l’ESA renove per cinc anys la seua col·laboració amb València”.

Cal assenyalar que, en 2010, l’Agència Espacial Europea va posar en marxa el laboratori d’alta potència en radiofreqüència en la Ciutat Politècnica de la Innovació, i que, en 2012, es va instal·lar en la UV un altre centre centrat en materials d’alta potència.

Mazón ha agraït la confiança de l’ESA per consolidar “una col·laboració tecnicocientífica modèlica” amb dos laboratoris que són un exemple d’excel·lència a Europa.

De fet, la labor conjunta de les universitats, coordinada des del Consorci Espacial Valencià, ha permés la realització de més de 600 campanyes d’assaig en col·laboració amb la indústria aeroespacial europea, de contribucions directes i indirectes a programes estratègics com Galileo, MetOp o Sentinel, entre d’altres, així com la formació de talent i *spin-offs* que han sorgit d’este ecosistema.

**Una aposta sòlida per un sector en creixement**

Durant la seua intervenció, Mazón ha traslladat el compromís “ferm i rigorós” del Consell per impulsar el sector aeronàutic com “una oportunitat per a transformar el nostre model productiu, retindre el talent, diversificar l’economia i reforçar la nostra projecció exterior”.

Al respecte, ha fet referència a projectes com la creació de la incubadora ESA-BIC en l’aeroport de Castelló, amb l’objectiu de crear i consolidar 12 empreses noves en el sector espacial valencià durant els pròxims tres anys.

També ha mencionat la constitució d’una mesa sectorial de la indústria aeroespacial que ha permés identificar prioritats en matèries reguladores i financeres per a abordar-les de manera coordinada, i els treballs per a l’elaboració del pla estratègic del sector.

El president ha subratllat el suport de la Generalitat per a fomentar l’activitat del Consorci Espacial Valencià amb recursos que reforcen les seues capacitats tècniques i operatives i permeten obrir noves línies de treball.

A més, com a exemple d’èxit, ha destacat l’empresa il·licitana PLD Space, pionera en el desenrotllament de llançadors espacials per a satèl·lits de xicoteta grandària i que ja treballa en el pròxim llançament del coet orbital Miura 5.

Igualment, ha subratllat el paper de Benidorm com un dels centres destacats en investigació i desenrotllament d’aviació no tripulada gràcies a la seua participació en el projecte europeu U-Space.

Fecha: 23/07/2025